钦定古今图书集成/方舆汇编/职方典/第1371卷 > 《海康县志》
## 钦定古今图书集成/方舆汇编/职方典/第1371卷 > 《海康县志》

王国才《池亭　》，苏辙诗：“马上初惊香入衣，临风搔首驻金羁。幽亭深置荷花里，道在王家小墨池。”

《曹氏园亭　》，寇准诗：“野静长原迥，亭开夕吹清。登临时一望，海树与云平。”

《英灵陈司马宅　寇准诗》：“公馀策马到英灵，幸有官僚伴使星。人物熙熙风景盛，好将佳会入丹青。”

薛公生祠　在城内守廉坊。宋嘉熙间，薛直夫来守是邦，凿渠兴水利，有功于民。去日，郡人相率于苏祠之东立生祠，竖碑以存不忘之念。祠废，今迁，附名贤祠。

《西馆　》在平湖书院西，宋寇准所居。

蓬莱馆　：在郡治东蓬莱坊，一名“光华馆” ，宋守戴之邵建。

横舟亭　在郡治西，宋守陈大震建，取寇准“孤舟尽日横” 之句而名。又曰《总宜》，曰州之眉目，曰流水孤村，曰泳飞，曰“活泼泼地” ，曰《狎鸥》，曰放生，俱大震建。明成化间郡守魏瀚、正德间郡守王秉良俱重修。今惟放生、狎鸥二亭存，馀俱废。帅正堂　在卫治后。

忠义祠　旧在城内镇宁坊，民建，以祀海康县知县王麒。明天顺二年，地方多虞，百姓饥馑，极力赈恤。且统率民夫迎敌，中矢而没。赠通判，赐额曰“忠义” ，有题咏。弘治癸亥，推官李文献迁附于秦公祠之侧，其旧址今为文昌祠。